《和立斋抱膝吟三章》
宋代·王柏

帝腹加顽足，上干天象速。
造膝论当世，从容金殿旭。
人生莫不有行藏，谁把行藏较短长。
要识行藏无所为，时哉出处总辉光。
谁卧草庐中，能耑一壑风。
当时天地闭，豪杰不相容。
中原河岳应如旧，虎豹出没非人有。
只今不是龙卧时，自是君才掣君肘。
山泽两癯叟，交情几昏晓。
拥衾风雪夜，奇论互倾倒。
妙处不尽千张纸，直到无言忘寤寐。
如何漏泄此高吟，一洒龙蛇骇尘世。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。